Komisijos reglamentas (EB) Nr. 1010/2001
2001 m. gegužės 23 d.
dėl minimalių kokybės reikalavimų vaisių mišiniams pagal pagalbos gamybai sistemą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. spalio 28 d. Tarybos reglamentą (EB) Nr. 2201/96 dėl bendro perdirbtų vaisių ir daržovių produktų rinkų organizavimo [1] su paskutiniais daliniais pakeitimais, padarytais Reglamentu (EB) Nr. 2699/2000 [2], ypač jo 6 straipsnio 1 dalį,
kadangi:
(1) Reglamento (EB) Nr. 2201/96 2 straipsnis nustato pagalbos sistemą gaminančioms organizacijoms, tiekiančioms persikus arba kriaušes, perdirbamus į šio Reglamento I priede išvardytus produktus.
(2) Reglamentu (EB) Nr. 2699/2000 į pirmiau minėtą priedą buvo įtraukti vaisių mišiniai sirupe ir natūraliose vaisių sultyse. Minimalūs kokybės reikalavimai tiems produktams turėtų būti nustatyti remiantis tradicinės ir sąžiningos gamybos būdais bei siekiant vengti gaminti produktus, kurie nėra paklausūs arba iškraipytų rinką.
(3) Kaip ir Komisijos reglamentuose (EEB) Nr. 2319/89 [3] ir (EEB) Nr. 2320/89 [4] su daliniais pakeitimais, padarytais Reglamentu (EB) Nr. 996/2001 [5], nustatančiu minimalius kokybės reikalavimus Williams arba Rocha veislių kriaušėms ir persikams sirupe ir natūraliose vaisių sultyse, taikant pagalbos gamybai programą, ir 2001 m. kovo 2 d. Komisijos reglamente (EB) Nr. 449/2001, nustatančiame Tarybos reglamento Nr. 2201/96 taikymo taisykles dėl paramos sistemos perdirbtų vaisių ir daržovių produktams [6], šiame Reglamente apibrėžti kokybės reikalavimai laikomi įgyvendinimo priemonėmis.
(4) Šiame Reglamente pateiktos priemonės atitinka Perdirbtų vaisių ir daržovių produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Šis Reglamentas nustato minimalius kokybės reikalavimus, kuriuos privalo atitikti vaisių mišiniai sirupe ir (ar) natūraliose vaisių sultyse (toliau - vaisių mišiniai), kaip nurodyta Reglamento (EB) Nr. 449/2001 1 straipsnio 2 dalies c punkte.
2 straipsnis
Vaisių mišiniai atitinka šiuos minimalius reikalavimus:
a) minimalus persikų ir kriaušių kiekis sudaro 60 % džiovinto mišinio neto masės;
b) persikai ir kriaušės pateikiami kaip sveiki vaisiai, puselės, ketvirčiai, skiltelės arba kubeliai, kaip apibrėžta Reglamentų (EEB) Nr. 2319/89 ir (EEB) Nr. 2320/89 3 straipsnio 2 dalyje;
c) minimalūs kokybės reikalavimai, apibrėžti Williams arba Rocha rūšių kriaušėms sirupe ir (ar) natūraliose vaisių sultyse Reglamento (EEB) Nr. 2319/89 2 straipsnyje, 3 straipsnio 4,5 ir 6 dalyse bei 4 straipsnyje ir apibrėžti persikams sirupe ir (ar) natūraliose vaisių sultyse Reglamento (EEB) Nr. 2320/89, taikomi į vaisių mišinius įeinančių persikų ir kriaušių ingredientams.
3 straipsnis
1. Vaisių mišinys sudaro mažiausiai 90 % vandens masės konteineryje.
2. Vidutiniškai džiovinta mišinio neto masė atitinka bent šiuos vandens masės konteineryje, išreikštos gramais, procentinius dydžius:
Tipas | Konteineriai su nominalia vandens mase |
lygia 425 ml arba didesne | mažesne nei 425 ml |
Sveiki | 50 % | 46 % |
Puselės | 54 % | 46 % |
Ketvirčiai | 56 % | 46 % |
Skiltelės | 56 % | 46 % |
Kubeliai | 56 % | 50 % |
3. Jei vaisių mišinys yra stiklinėse talpose, prieš apskaičiuojant 1 ir 2 dalyse nurodytus procentinius dydžius, vandens masė sumažinama 20 mililitrų.
4 straipsnis
1. Gamybos metu gamintojas reguliariai kiekvieną dieną tikrina, ar vaisių mišiniai atitinka šiame Reglamente nustatytas sąlygas, ir įformina tikrinimo rezultatus.
2. Visi konteineriai pažymimi gamintoją ir pagaminimo datą žyminčia nuoroda. Ženklas, galintis būti kodinio pavidalo, patvirtinamas gaminančios valstybės narės kompetentingos valdžios institucijų. Šios institucijos taip pat gali numatyti ženklinimui papildomus reikalavimus.
5 straipsnis
Šis Reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis Reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. gegužės 23 d.